《满江红 其五 望谢公青墩故园读书处，三和前韵》
清代·董元恺

北郭青墩，想魂魄、犹应恋此。敢则谓、青山谢傅，将无同是。

相赏便携泉石意，自怡祗合烟霞寄。正栖丘、饮谷十年前，难忘矣。

菱角美，香芹旨。寒月白，暮云紫。有晓猿夜鹤，招予唯唯。

纵隔千山还可共，不知一事徒深耻。问半生、踪迹尚沉浮，无言耳。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。